Renato Soru al à pierdût lis elezions. In maniere drastiche, al vignarès di dî: 10 ponts di distac dal candidât dal centridiestre no son il risultât di une causalitât. L’eletorât sart lu à punît pal mût di guviernâ decisionist al limit dal dispotisim. Presentantsi tant che persone timide e emotive, si è mostrât in curt par chel che al è: un imprenditôr in politiche, usât a comandâ in solitarie. La scuadre di guvier e je stade cambiade in corse, metint di bande i assessôrs che no àn concuardât cul so mût di fâ. Fûr de Isule però la imagjin dal om bessôl al comant, che al sfide i vecjos dinosaurs de politiche, e à resistût par scuasi dut il so mandât.
IL VINCIDÔR_ Ugo Cappellacci, ex assessôr al comun di Cagliari, al jere in pratiche scognossût al moment de candidature. Al à metût dentri tal so program, tant che altris, riclams ae identitât, ae culture e lenghe de nazion sarde, cul intindiment di intervignî pe lôr valorizazion. Diviersis voltis, vie pe campagne eletorâl, al è tornât su chescj temis, batint su la sô sarditât e ancje su la sô autonomie di pinsîr.
LA SARDITÂT_ Cossiga, intune interviste al Corriere della Sera dai 17 di Fevrâr, al sosten che cu la vitorie di Cappellacci si rive insom ae «nazionalizazion» de Sardegne e che la sarditât indi jes batude in maniere definitive. Soru però no le rapresente, stant che al è stât candidât di un partît talian che i à di rindi cont. No son mancjadis lis cjossis buinis, cun Soru, massime tes intenzions. Tra chês che a interessin di plui, la cuistion de lenghe. Benon il fat di doprâ il sart tai contescj uficiâi in campagne eletorâl, e benon ancje la presentazion di une propueste di standard de lenghe. Purtrop, la propueste presentade e à intiziât polemichis cetant duris. Soru, devant des critichis al à reagjît a mût so, ignorantlis e impicotintsi tes sôs posizions e creant une frature serie cul mont dai operadôrs culturâi in lenghe sarde.
I INDIPENDENTISCJ_ Se o vessin di dî cui che a son i rapresentants de sarditât politiche in Sardegne, alore o disaressin che a son i partîts indipendentiscj che a metin in prin plan i interès de Isule. Bon il sucès personâl di Gavino Salis dal moviment «iRS» che al à pontât tant sui zovins cun ideis gnovis e origjinâls. Purtrop, la lenghe e ven tratade tant che teme di secont plan e al moment de elaborazion di une propueste, sorprendentementri si à un nivelament su la linie Soru che za tant malcontent e à gjenerât.
Ivo Murgia
ATUALITÂT – Elezions sardis, Soru batût: e la sarditât?............
Renato Soru al à pierdût lis elezions. In maniere drastiche, al vignarès di dî: 10 ponts di distac dal candidât dal centridiestre no son il risultât di une causalitât. L’eletorât sart lu à punît pal mût di guviernâ decisionist al limit dal dispotisim. Presentantsi tant che persone timide e emotive, si è mostrât in curt par chel che al è: un imprenditôr in politiche, usât a comandâ in solitarie. La scuadre di guvier e je stade cambiade in corse, metint di bande i assessôrs che no àn concuardât cul so mût di fâ. Fûr de Isule però la imagjin dal om bessôl al comant, che al sfide i vecjos dinosaurs de politiche, e à resistût par scuasi dut il so mandât.
fur_Latn fur_Latn fur_Latn fur_Latn sna_Latn fur_Latn fur_Latn